IZVEDBENA UREDBA KOMISIJE (EU) 2019/1139

z dne 3. julija 2019

o spremembi Uredbe (ES) št. 2074/2005 glede uradnega nadzora živil živalskega izvora v zvezi z zahtevami glede podatkov o prehranjevalni verigi in ribiških proizvodov ter v zvezi s sklicevanjem na priznane preskusne metode za morske biotoksine in na metode preskušanja surovega mleka in toplotno obdelanega kravjega mleka

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) ter zlasti točke (f) prvega pododstavka člena 18(8) Uredbe,

po posvetovanju s Stalnim odborom za rastline, živali, hrano in krmo,

ob upoštevanju naslednjega:

(1) Uredba (EU) 2017/625 določa pravila o uradnem nadzoru in drugih uradnih dejavnostih, ki jih izvajajo pristojni organi držav članic za preverjanje skladnosti z zakonodajo Unije, med drugim na področju varnosti hrane v vseh fazah proizvodnje, predelave in distribucije. Določa zlasti uradni nadzor v zvezi s proizvodi živalskega izvora, namenjenimi za prehrano ljudi.

(2) Uredba Komisije (ES) št. 2074/2005 (2) določa izvedbene ukrepe za nekatere proizvode, med drugim v skladu z Uredbo (ES) št. 853/2004 Evropskega parlamenta in Sveta (3). Ti vključujejo žive školjke, surovo mleko in toplotno obdelano kravje mleko.

(3) Izvedbena uredba Komisije (EU) 2019/627 (4) spreminja Uredbo Komisije (ES) št. 2074/2005 glede uradnega nadzora. Navedena uredba določa, da se v zvezi zahtevami glede podatkov o prehranjevalni verigi črtata oddelek II in Dodatek v Prilogi I k Uredbi (ES) št. 2074/2005, v zvezi z zahtevami glede ribiških proizvodov pa oddelek II v Prilogi II k Uredbi Komisije (ES) št. 2074/2005.

(4) Uredba (ES) št. 853/2004 zahteva, da mora nosilec živilske dejavnosti, ki upravlja klavnico, zahtevati, sprejemati, preverjati oziroma pri svojem ravnanju upoštevati podatke o prehranjevalni verigi v zvezi z vsemi živalmi, poslanimi ali namenjenimi za pošiljanje v klavnico, razen z divjadjo. Poleg tega naj bi poskrbel, da podatki o prehranjevalni verigi vsebujejo vse podrobnosti, ki jih zahteva Uredba (ES) št. 853/2004.

(5) Uredba (ES) št. 853/2004 določa zahteve za opravljanje pregledov na parazite med obdelovanjem ribiških proizvodov na kopnem in na krovu plovil. Nosilci živilske dejavnosti morajo opravljati svoje preglede v vseh fazah proizvodnje ribiških proizvodov v skladu s pravili iz poglavja V(D) v oddelku VIII Priloge III k Uredbi (ES) št. 853/2004, tako da ribe, ki so vidno napadene z zajedavci, niso dane na trg za prehrano ljudi. Pri sprejetju podrobnih pravil za opravljanje vizualnih pregledov je potrebna opredelitev pojmov vidni zajedavec in vizualni pregled ter določitev vrste in pogostnosti pregledov.

(6) Izvedbena uredba (EU) 2019/627 določa pravila o enotnih praktičnih ureditvah za izvajanje uradnega nadzora nad proizvodi živalskega izvora. Navedena uredba v Prilogi V določa priznane preskusne metode za odkrivanje morskih biotoksinov v živih školjkah, ki jih pristojni organi uporabljajo za namene uradnega nadzora. Poleg tega v Prilogi III določa metode preskušanja surovega mleka in toplotno obdelanega kravjega mleka, ki jih pristojni organi uporabljajo za namene uradnega nadzora. Uredba (ES) št. 853/2004 zahteva, da nosilci živilske dejavnosti opravljajo svoje preglede v vseh fazah proizvodnje za zagotovitev, da žive školjke, surovo mleko in toplotno obdelano kravje mleko izpolnjujejo higienska pravila za živila živalskega izvora, določena v navedeni uredbi. Da se zagotovi visoka stopnja varstva potrošnikov glede varnosti hrane, bi morala Uredba (ES) št. 2074/2005 vključevati obveznost, da morajo nosilci živilske dejavnosti uporabljati enake priznane preskusne metode za morske biotoksine ter metode preskušanja surovega mleka in toplotno obdelanega kravjega mleka, kot jih pristojni organi uporabljajo v skladu z Izvedbeno uredbo (EU) 2019/627.

(7) Uredbo (ES) št. 2074/2005 bi bilo zato treba ustrezno spremeniti.

(8) Ker se Uredba (EU) 2017/625 začne uporabljati 14. decembra 2019, bi se morala ta uredba uporabljati od istega datuma.

(9) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Uredba (ES) št. 2074/2005 se spremeni: (1) člen 1 se nadomesti z naslednjim: „Člen 1 Zahteve glede podatkov o prehranjevalni verigi za namene Uredbe (ES) št. 853/2004 Zahteve glede podatkov o prehranjevalni verigi iz oddelka III Priloge II k Uredbi (ES) št. 853/2004 so določene v Prilogi I k tej uredbi.“; (2) člen 2 se nadomesti z naslednjim: „Člen 2 Zahteve glede ribiških proizvodov za namene Uredbe (ES) št. 853/2004 Zahteve glede ribiških proizvodov iz člena 11(9) Uredbe (ES) št. 853/2004 so določene v Prilogi II k tej uredbi.“; (3) člen 3 se nadomesti z naslednjim: „Člen 3 Priznane preskusne metode za morske biotoksine za namene Uredbe (ES) št. 853/2004 Priznane preskusne metode za odkrivanje morskih biotoksinov iz člena 11(4) Uredbe (ES) št. 853/2004 so določene v Prilogi V k Izvedbeni uredbi (EU) 2019/627.“; (4) člen 6a se nadomesti z naslednjim: „Člen 6a Metode preskušanja surovega mleka in toplotno obdelanega kravjega mleka Analizne metode iz Priloge III k Izvedbeni uredbi (EU) 2019/627 uporabljajo nosilci živilske dejavnosti, da preverjajo skladnost z mejnimi vrednostmi iz dela III poglavja I oddelka IX Priloge III k Uredbi (ES) št. 853/2004 in zagotovijo ustrezno uporabo postopka pasterizacije za mlečne proizvode iz dela II poglavja II oddelka IX Priloge III k navedeni uredbi.“.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 14. decembra 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 3. julija 2019 Za Komisijo Predsednik Jean-Claude JUNCKER

(1) UL L 95, 7.4.2017, str. 1.

(2) Uredba Komisije (ES) št. 2074/2005 z dne 5. decembra 2005 o določitvi izvedbenih ukrepov za nekatere proizvode iz Uredbe (ES) št. 853/2004 in za organizacijo uradnega nadzora po uredbah (ES) št. 854/2004 in (ES) št. 882/2004, o odstopanju od Uredbe (ES) št. 852/2004 ter spremembi uredb (ES) št. 853/2004 in (ES) št. 854/2004 (UL L 338, 22.12.2005, str. 27).

(3) Uredba (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (UL L 139, 30.4.2004, str. 55).

(4) Izvedbena uredba Komisije (EU) 2019/627 z dne 15. marca 2019 o določitvi enotnih praktičnih ureditev za izvajanje uradnega nadzora nad proizvodi živalskega izvora, namenjenimi za prehrano ljudi, v skladu z Uredbo (EU) 2017/625 Evropskega parlamenta in Sveta ter spremembi Uredbe Komisije (ES) št. 2074/2005 o uradnem nadzoru (UL L 131, 17.5.2019, str. 51).